SK Úradný vestník Európskej únie L 204/7

NARIADENIE KOMISIE (EÚ) 2016/1244

z 28. júla 2016,

ktorým sa mení príloha I k nariadeniu Európskeho parlamentu a Rady (ES) č. 1334/2008, pokiaľ ide o používanie určitých aromatických látok zo skupiny charakterizovanej štruktúrou s alfa, beta-nenasýtením

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (1), a najmä na jeho článok 11 ods. 3,

so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,

keďže:

(1) V prílohe I k nariadeniu (ES) č. 1334/2008 je stanovený zoznam Únie obsahujúci arómy a východiskové materiály schválené na použitie v potravinách, ako aj podmienky ich používania.

(2) Vykonávacím nariadením Komisie (EÚ) č. 872/2012 (3) sa prijal zoznam aromatických látok, ktorý sa zapracoval do časti A prílohy I k nariadeniu (ES) č. 1334/2008.

(3) Uvedený zoznam možno aktualizovať v súlade so spoločným postupom, ktorý sa uvádza v článku 3 ods. 1 nariadenia (ES) č. 1331/2008, a to buď na podnet Komisie, alebo po podaní žiadosti členským štátom alebo zainteresovanou stranou.

(4) V zozname Únie obsahujúcom arómy a východiskové materiály sa uvádza niekoľko látok, v prípade ktorých Európsky úrad pre bezpečnosť potravín (ďalej len „EFSA“) požiadal o doplňujúce vedecké údaje potrebné na dokončenie hodnotenia pred uplynutím konečných termínov stanovených v časti A prílohy I k nariadeniu (ES) č. 1334/2008.

(5) V prípade týchto piatich látok v rámci hodnotenia skupiny aróm FGE 208rev.1: p-menta-1,8-dién-7-ol (FL č. 02.060), myrtenol (FL č. 02.091), myrtenal (FL č. 05.106), p-menta-1,8-dién-7-yl-acetát (FL č. 09.278) a myrtenyl-acetát (FL č. 09.302) bol v zozname Únie stanovený 31. december 2012 ako konečný termín predloženia požadovaných doplňujúcich vedeckých údajov. Žiadateľ tieto údaje predložil.

(6) Táto skupina chemických látok zahŕňa aj látku p-menta-1,8-dién-7-al (FL č. 05.117) použitú ako reprezentatívna látka pre danú skupinu, v prípade ktorej boli predložené údaje o toxicite.

(7) Úrad predložené údaje vyhodnotil a vo svojom vedeckom stanovisku z 24. júna 2015 (4) dospel k záveru, že p-menta-1,8-dién-7-al (číslo FL 05.117) je genotoxický in vivo, a preto jeho použitie vo forme aromatickej látky predstavuje bezpečnostné riziko. Táto látka už bola zo zoznamu Únie vyňatá nariadením Komisie (EÚ) 2015/1760 (5).

(8) V uvedenom stanovisku dospel úrad takisto k záveru, že p-menta-1,8-dién-7-al (FL č. 05.117) je reprezentantom danej skupiny, a preto potenciálne bezpečnostné riziko existuje aj v prípade ostatných látok zo skupiny.

(9) S úmyslom podrobnejšie vyhodnotiť bezpečnosť týchto piatich látok boli príslušné podporujúce strany formálne požiadané, aby do 30. apríla 2016 poskytli dodatočné štúdie toxicity, ktoré EFSA umožnia dokončiť jeho posudok.

(10) Príslušné podporujúce strany predložili nové požadované štúdie pred 30. aprílom 2016.

(11) Je tiež vhodné, aby sa predtým, ako EFSA nové vedecké údaje vyhodnotí a ako sa v prípade potreby vykoná úplné vyhodnotenie týchto látok postupom v rámci výboru CEF EFSA, ako aj predtým, ako sa dokončí súvisiaci regulačný proces, upravili podmienky používania uvedených piatich látok v snahe lepšie zohľadniť súčasné spôsoby ich použitia v praxi.

(12) Vzhľadom na technické dôvody by sa mali stanoviť prechodné obdobia vzťahujúce sa na potraviny, do ktorých bola pridaná ktorákoľvek z uvedených piatich aromatických látok, umiestnené na trh alebo odoslané z tretích krajín do Únie pred dátumom nadobudnutia účinnosti tohto nariadenia.

(13) Časť A prílohy I k nariadeniu (ES) č. 1334/2008 by sa preto mala zodpovedajúcim spôsobom zmeniť.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Časť A prílohy I k nariadeniu (ES) č. 1334/2008 sa mení v súlade s prílohou k tomuto nariadeniu.

Článok 2

1. Potraviny, do ktorých bola pridaná ktorákoľvek z týchto piatich aromatických látok: p-menta-1,8-dién-7-ol (FL č. 02.060), myrtenol (FL č. 02.091), myrtenal (FL č. 05.106), p-menta-1,8-dién-7-yl-acetát (FL č. 09.278) a myrtenyl-acetát (FL č. 09.302), ktoré nespĺňajú podmienky stanovené v prílohe k tomuto nariadeniu a boli zákonne umiestnené na trh pred dátumom nadobudnutia účinnosti tohto nariadenia, možno uvádzať na trh do ich dátumu minimálnej trvanlivosti alebo dátumu spotreby.

2. Potraviny dovezené do Únie, do ktorých bola pridaná ktorákoľvek z aromatických látok uvedených v odseku 1 a ktoré nespĺňajú podmienky stanovené v prílohe k tomuto nariadeniu, možno uvádzať na trh do dátumu ich minimálnej trvanlivosti alebo dátumu spotreby v prípade, že dovozca takýchto potravín môže preukázať, že boli z príslušnej tretej krajiny odoslané a boli na ceste do Únie pred dátumom nadobudnutia účinnosti tohto nariadenia.

3. Prechodné obdobia uvedené v odsekoch 1 a 2 sa nevzťahujú na zmesi aróm.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej Únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 28. júla 2016 Za Komisiu predseda Jean-Claude JUNCKER

(1) Ú. v. EÚ L 354, 31.12.2008, s. 34.

(2) Ú. v. EÚ L 354, 31.12.2008, s. 1.

(3) Vykonávacie nariadenie Komisie (EÚ) č. 872/2012 z 1. októbra 2012, ktorým sa prijíma zoznam aromatických látok stanovený nariadením Európskeho parlamentu a Rady (ES) č. 2232/96 a zapracúva sa do prílohy I k nariadeniu Európskeho parlamentu a Rady (ES) č. 1334/2008 a ktorým sa zrušuje nariadenie Komisie (ES) č. 1565/2000 a rozhodnutie Komisie 1999/217/ES (Ú. v. EÚ L 267, 2.10.2012, s. 1).

(4) Vedecké stanovisko k hodnoteniu skupiny aróm 208, revízia 1 (FGE.208Rev1): posúdenie genotoxických údajov o látkach reprezentujúcich 10 alicyklických aldehydov s α, β-nenasýtením v kruhu/postrannom reťazci a prekurzormi a z chemickej podskupiny 2.2 z FGE.19 (Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19). Vestník EFSA (EFSA Journal) (2015) 13(7):4173, 28 s doi:10.2903/j.efsa.2015.4173 K dispozícii online: www.efsa.europa.eu/efsajournal.

(5) Nariadenie Komisie (EÚ) 2015/1760 z 1. októbra 2015, ktorým sa mení príloha I k nariadeniu Európskeho parlamentu a Rady (ES) č. 1334/2008, pokiaľ ide o vyňatie aromatickej látky p-menta-1,8-dién-7-al zo zoznamu Únie (Ú. v. EÚ L 257, 2.10.2015, s. 27).